Toshkentning Yunusobod hamda Mirobod tumanlarida jiddiy YTHlar sodir bo‘ldi

Toshkentning Yunusobod hamda Mirobod tumanlarida jiddiy yo‘l-transport hodisalari sodir bo‘ldi, deya xabar bermoqda poytaxt IIBB.

Bugun, 27-dekabr kuni taxminan soat 11:50 larda Yunusobod tumani, Yangi shahar ko‘chasida joylashgan temiryo‘l kesishmasida “Taksi lyuks” MChJga tegishli Lacetti avtomobili haydovchisi nazorat ostidagi yopiq to‘siqqa borib urildi va buning oqibatida avtomashina ishdan chiqdi. Haydovchi va uning ikki yo‘lovchisi YTH natijasida tan jarohati olgan hamda shifoxonaga yotqizilgan. 49 yoshli haydovchi K. Mahmudov tomonidan temiryo‘l kesishmasini kesib o‘tish qoidalarining buzilganligi ushbu yo‘l-transport hodisasiga sabab bo‘lgan.

Shu kuni taxminan 12:30 larda Mirobod tumani Kichik halqa avtomobil yo‘lida “AS Invest grupp” MChJga tegishli Howo yuk avtomobili ishtirokida yo‘l-transport hodisasi sodir bo‘ldi. Transport vositasi haydovchisi 19 yoshli Azizjon A. tajriba yetishmasligi sababli boshqaruvni yo‘qotgan, buning oqibatida esa yuk mashinasi ag‘darilib, yuk (sanoat xomashyosi – tuproq, qum, gil, tosh) esa yo‘lga sochilib ketgan. Haydovchi hamda yo‘l harakatining boshqa qatnashchilari zarar ko‘rmagan. Ayni paytda falokat oqibatlari bartaraf etilmoqda.